**Ploaie de noiembrie**

*Alina Drăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plouă în sus cu

Stelele din mine.

Din cer se ridică

Alte ceruri

Pe hornuri fumegânde

de case stinghere…

Iar eu m-am golit de cuvinte…

Plouă cu aer șoptit

De noiembrie,

Cu tăcerile ecourilor

Care lovesc depărtările

Și cu dorurile mele

Răsfrânte.

Plouă a însingurare

Și a gânduri calde de

Penumbră, în care căldura

Îți face loc lângă ea

Pentru o poveste

Înfiorată de brumă.

Plouă cu noi în timpurile

Acestea.…cu

Brize parfumate

Și mângâieri de toamnă,

Plouă cu tot timpul

Care ne înconjoară

Ca un fum zgribulit

În aerul de seară…

Plouă…